Um Schinker

Um Schinker ass e Lieu-dit an der Lëtzebuerger Gemeng Parc Housen.

Op der Plaz vun der Kräizung déi do war, ass zanter 2007/2008 e Rond-point deen ewell d'N7 mam CR322 verbënnt.

Den Numm vum Lieu-dit geet op e Wiertshaus zeréck dat bis zum Zweete Weltkrich op der Kräizung stoung, ier et an der Ardennenoffensiv zerstéiert an duerno net méi opgeriicht gouf. De Café huet der Famill Schinker gehéiert.Luxemburger Wort vum 22. Oktober 2015, S. 28.

D'Existenz vun der Kräizung ass zënter dem 14. Joerhonnert beluecht. Follgend historesch Nimm op der Plaz vum Lieu-dit si bekannt: Auf der Vang (Ferrariskaart, ëm 1770; Vang oder Wang, eng agepercht Wiss); um Urkadaster, ëm 1812, steet auf dem Rang; an op der topographescher Kaart gëtt et de Flouernumm Rank.Am Artikel vum Luxemburger Wort vum 22.10.2015, dee sech op d'Aussoe vun engem Lokalhistoriker stäipt, fënnt een eng aner Interpretatioun: de Lieu-dit hätt fréier um Rand geheescht, dat well en op de Grenze vun deenen deemolege Gemengen Houschent, Konstem an Housen louch.

Schonn zu Réimerzäite stoung do e Burgus (Wuechttuerm). Tëscht 2019 an 2024 goufen do 141 Goldmënzen aus dem 4. Joerhonnert fonnt.Marc Thill: "Das Flüstern der Münzen: Das römische Gold birgt weiterhin Geheimnisse." wort.lu [€], 07.12.2024. 

Kategorie:Häff a Lieu-diten zu Lëtzebuerg
Kategorie:Gemeng Parc Housen